সিন্ধু লিপি
লিপিটি সম্ভবত হরপ্পান সভ্যতার পরিণত পর্যায়ে ব্যবহৃত হত। প্রাচীন হরপ্পাতে ব্যবহৃত কিছু প্রতীক থেকে সম্ভবত এর উদ্ভব হয়েছিল। আলেকজান্ডার কানিংহাম ১৮৭৩ সালে প্রথম হরপ্পা লিপিতে লেখা একটি পাথরের সীলমোহরের স্কেচ প্রকাশ করেন। এর পর আরও প্রায় ৪০০০ প্রতীকবিশিষ্ট প্রত্নবস্তু আবিষ্কৃত হয়েছে; যেগুলির কিছু কিছু মেসোপটেমিয়াতেও পাওয়া গেছে। কোন কোন লিপিবিশারদ মনে করেন লিপিটি ভারতের ব্রাহ্মী লিপির পূর্বসূরী। কিন্তু বেশির ভাগ লিপিবিশেষজ্ঞ এর সাথে একমত নন; তাদের মতে ব্রাহ্মী লিপি আরামীয় লিপি থেকে এসেছে।
খরোষ্ঠী লিপি
খাইবার গিরিবর্ত্ম থেকে পশ্চিমে আফগানিস্তানের হাড্ডা শহরের নিকট থেকে প্রাপ্ত বার্চ গাছের ছালে প্রথম শতাব্দীতে লেখা খরোষ্ঠী লিপিতে গান্ধার যুগের বৌদ্ধ রচনা আবিষ্কৃত হয়। এখনো পর্যন্ত আবিষ্কৃত সকল বৌদ্ধ ধর্মের পুঁথিগুলির মধ্যে এই পুঁথি সবচেয়ে পুরাতন।